b'\n_START_ARTICLE_\nKampinis reflektorius\n_START_PARAGRAPH_\nKampinis reflektorius, kampinis at\xc5\xa1vaitas (angl. corner reflector) \xe2\x80\x93 trij\xc5\xb3 tarpusavyje statmen\xc5\xb3 plok\xc5\xa1tum\xc5\xb3 strukt\xc5\xabra, nepriklausomai nuo kritimo kampo atspindinti \xc5\xa1vies\xc4\x85 arba radijo bangas tiesiai j\xc5\xb3 si\xc5\xb3stuvo kryptimi. Radijo bang\xc5\xb3 kampinis reflektorius susideda tiesiog i\xc5\xa1 metalini\xc5\xb3 plok\xc5\xa1\xc4\x8di\xc5\xb3. \xc5\xa0viesos bangoms reikalingi veidrod\xc5\xbeiai._NEWLINE_Radijo bang\xc5\xb3 kampiniai reflektoriai (dar vadinami radiolokaciniais at\xc5\xa1vaitais) montuojami ant laiv\xc5\xb3 (ypa\xc4\x8d gelb\xc4\x97jimosi val\xc4\x8di\xc5\xb3), pl\xc5\xabdur\xc5\xb3 ir kitais atvejais, kuomet svarbu objekt\xc4\x85 gerai ir patikimai aptikti radar\xc5\xb3 pagalba._NEWLINE_Daugelio smulki\xc5\xb3 \xc5\xa1viesos kampini\xc5\xb3 reflektori\xc5\xb3 strukt\xc5\xabra naudojama dvira\xc4\x8di\xc5\xb3 ir automobili\xc5\xb3 at\xc5\xa1vaituose, kurie atspindi \xc5\xa1vies\xc4\x85 jos \xc5\xa1altinio kryptimi ir tod\xc4\x97l yra gerai matomi steb\xc4\x97tojo turimo \xc5\xbeibinto ar pro\xc5\xbeektoriaus \xc5\xa1viesoje._NEWLINE_Kampiniai reflektoriai naudojami kaip radiolokacinio maskavimo priemon\xc4\x97. Pvz., i\xc5\xa1ilgai kelio prismaigs\xc4\x8dius kar\xc4\x8di\xc5\xb3 su kampiniais reflektoriais \xc5\xa1ie duoda tokias ry\xc5\xa1kias at\xc5\xa1vaitas, kad radaras neaptinka tuo keliu va\xc5\xbeiuojan\xc4\x8di\xc5\xb3 tank\xc5\xb3 ar kitos technikos._NEWLINE_Kampinis reflektorius gali susidaryti ir atsitiktinai. Pavyzd\xc5\xbeiui, kai kurios architekt\xc5\xabrin\xc4\x97s strukt\xc5\xabros (auk\xc5\xa1ti statiniai su daugeliu balkon\xc5\xb3 ir pan) sudaro kampin\xc4\xaf reflektori\xc5\xb3 garso bangoms \xe2\x80\x93 toks statinys efektyviai gr\xc4\x85\xc5\xbeina garso aid\xc4\x85 (pavyzd\xc5\xbeiui, pliauk\xc5\xa1tel\xc4\x97jus delnais). Ties l\xc4\x97ktuvo uodega gali susidaryti gerai radijo bangas atspindintis kampinis reflektorius \xe2\x80\x93 kariniuose l\xc4\x97ktuvuose tai nepageidautina ir to vengiama._NEWLINE_Prid\xc4\x97jus daug smulki\xc5\xb3 kampini\xc5\xb3 reflektori\xc5\xb3, galima pagaminti \xc5\xa1vies\xc4\x85 atspindin\xc4\x8dius da\xc5\xbeus, nors tam yra ir kitoki\xc5\xb3 b\xc5\xabd\xc5\xb3.'